Beklager, vi kunne ikke vise innholdet.

Se «Forskning.no byline» i nytt vindu

Det er første gang dette skjer i Danmark.

Forskerne vil undersøke om psilocybin kan ha en positiv effekt på psykiske lidelser som depresjon. Og det er en god idé, mener Sebastian Leth-Petersen, som er doktorgradsstudent ved Københavns Universitet.

– Vi bør finne ut hvordan psilocybin virker. Det ser lovende ut, og siden stoffet har vært kjent i årtusener, er det mindre fare for bivirkninger, sier Sebastian Leth-Petersen, som også forsker på hvordan ulike stoffer påvirker hjernen.

Antidepressiv effekt

Det er ikke første gang forskere tester det psykedeliske stoffet på mennesker. I utlandet har forskere gjennomført flere slike forsøk. Blant annet testet forskere i USA stoffet til behandling mot angst og depresjon hos døende kreftpasienter i 2011.

Forsøkene viste en antidepressiv effekt.

Engelske forskere undersøkte i fjor påvirkningen av hjernen på friske unge menn. De slo fast at forsøksdeltakernes humør ble forbedret. Stoffet senket aktiviteten i de delene av hjernen som er overaktive når man er deprimert.

– Depresjon er en fryktelig sykdom, som er vanskelig å behandle. Det er mange som ikke får noen hjelp. Derfor trenger vi nye behandlinger, sier Gitte Moos Knudsen, som er professor ved Neurocentret ved Rigshospitalet i Danmark.

Behov for mer forskning

Sebastian Leth-Petersen påpeker at det er behov for mer forskning.

– Hvis man skal kunne si noe definitivt, må stoffet testes på tusenvis av mennesker og i forskjellige land. Selv om det virker for noen pasienter i USA, er det ikke sikkert det virker her, sier han.

– Psilocybin-soppen er ulovlig i Danmark, men forsøkspersonene trenger likevel ikke å være redde for ubehagelige virkninger, sier Sebastian Leth-Petersen. Stoffet er nemlig testet på hundrevis av forsøkspersoner.

Heller ikke Gitte Moos Knudsen ser grunn til bekymring.

– Det er alltid en viss skepsis overfor kjemi som påvirker hjernen, og det skal det være. Men det er et stoff som er godt testet, sier Knudsen.

© Videnskab.dk. Oversatt av Lars Nygaard for forskning.no.